b'\n_START_ARTICLE_\nFirminis stilius\n_START_PARAGRAPH_\nFirminis stilius \xe2\x80\x93 bet kurios \xc4\xafmon\xc4\x97s vizitin\xc4\x97 kortel\xc4\x97, pagal kuri\xc4\x85 ji sutinkama ir v\xc4\x97liau atpa\xc5\xbe\xc4\xafstama. Bendradarbiaujant dizaineriams, \xc5\xbeenklodaros, maketavimo specialistams, firmos atstovams, sukuriamas originalus, vientisas ir \xc4\xafsimintinas vis\xc5\xb3 su \xc4\xafmon\xc4\x97s atributika susijusi\xc5\xb3 produkt\xc5\xb3 apipavidalinimas, atitinkantis kompanijos specifik\xc4\x85 ir ypatybes. Firminis stilius  \xe2\x80\x93 tai netiesiogin\xc4\x97 komunikacija, pristatanti ir reklamuojanti kompanij\xc4\x85 visur ir visada; tai pirmasis kontaktas su b\xc5\xabsimaisiais kompanijos klientais. \xc4\xaemoni\xc5\xb3 \xc4\xafvaizd\xc5\xbeio ir rinkodaros specialistai privalo nuolat sekti naujausias reklamos tendencijas, ie\xc5\xa1koti \xc4\xafdomi\xc5\xb3, dar nematyt\xc5\xb3 reklamini\xc5\xb3 sprendim\xc5\xb3, geriausiai atspindin\xc4\x8di\xc5\xb3 ir i\xc5\xa1skirian\xc4\x8di\xc5\xb3 \xc4\xafmon\xc4\x99 i\xc5\xa1 kit\xc5\xb3. Rinkai pritaikomas senasis kompanijos \xc4\xafvaizdis \xe2\x80\x93 tolesn\xc4\x97s s\xc4\x97kmingos veiklos neatsiejama dalis.\n_START_SECTION_\nIstorija\n_START_PARAGRAPH_\nFirminio stiliaus b\xc5\xabtinyb\xc4\x97 i\xc5\xa1kilo XX a. prad\xc5\xbeioje, kada kriti\xc5\xa1kai i\xc5\xa1augo skai\xc4\x8dius kompanij\xc5\xb3, dirban\xc4\x8di\xc5\xb3 vienoje srityje, si\xc5\xablan\xc4\x8di\xc5\xb3 vienodas paslaugas, gaminan\xc4\x8dias vienodas prekes. Jos susid\xc5\xabr\xc4\x97 su aktualia problema \xe2\x80\x93 kaip i\xc5\xa1siskirti i\xc5\xa1 konkurent\xc5\xb3, b\xc5\xabti atpa\xc5\xbe\xc4\xafstamomis tarp klient\xc5\xb3.\n_START_SECTION_\nFirminios stiliaus formavimo procesas\n_START_PARAGRAPH_\nFirminio stiliaus suk\xc5\xabrimo pagrind\xc4\x85 sudaro logotipas ir prek\xc4\x97s \xc5\xbeenklas. Prie\xc5\xa1 pradedant k\xc5\xabrybin\xc4\xaf proces\xc4\x85 atliekamas bendras \xc4\xafmoni\xc5\xb3, u\xc5\xbesiiman\xc4\x8di\xc5\xb3 ta pa\xc4\x8dia veikla, kaip ir logotip\xc4\x85 ar prek\xc4\x97s \xc5\xbeenkl\xc4\x85 u\xc5\xbesakiusios \xc4\xafmon\xc4\x97s, analiz\xc4\x97. Tuomet i\xc5\xa1skiriami pagrindiniai \xc4\xafmon\xc4\x97s, kuriai kuriamas firminis stilius, bruo\xc5\xbeai ir i\xc5\xa1skirtin\xc4\x97s savyb\xc4\x97s. Pagaliau formuojama \xc4\xafmon\xc4\x97s \xc4\xafvaizd\xc5\xbeio id\xc4\x97ja, kuri galiausiai bus kuriamo firminio stiliaus pagrindu. Bendr\xc4\x85 \xc4\xafmon\xc4\x97s ar prek\xc4\x97s \xc5\xbeenklo \xc4\xafvaizd\xc4\xaf sudaro ne tik grafiniai elementai, bet ir pardavim\xc5\xb3 prichologija (pavyzd\xc5\xbeiui, agresyvus marketingas, orientacija \xc4\xaf klient\xc4\x85), geografin\xc4\x97 \xc4\xafmon\xc4\x97s vieta, socialin\xc4\x97s aplinkos bruo\xc5\xbeai. \xc5\xa0iame k\xc5\xabrybinio proceso etape kuriamas logotipas ar prek\xc4\x97s \xc5\xbeenklas. K\xc5\xabrybinio proceso prad\xc5\xbeioje i\xc5\xa1skiriami pagrindiniai elementai: id\xc4\x97ja, formuojanti stili\xc5\xb3, spalvin\xc4\x97 gama, \xc5\xa1riftai. Galiausiai sukuriami korporacin\xc4\x97s simbolikos ant firmin\xc4\x97s atributikos naudojimo standartai ir rekomendacijos. Firmine atributika gali b\xc5\xabti bet kas: vidin\xc4\x97 dokumentacija, i\xc5\xa1orin\xc4\x97 reklama, tinklapis, \xc4\xafmon\xc4\x97s pastatas, reklaminiai suvenyrai. Suformuotam firminiam stiliui ruo\xc5\xa1iamos firminio stiliaus gair\xc4\x97s (angl. brandbook).'